Njebjelčanska gmejnska rada je so wčera wurjadnje a njezjawnje schadźowała. Přičina zetkanja bě trěbny rozsud wo nakupje wohnjoborneho awta. Přidatna tema wječora bě diskusija wo horće.
Njebjelčicy (SN/MiR). Gmejna Njebjelčicy budźe kupić wohnjowoborne awto. To su gmejnscy radźićeljo wčera jednohłósnje rozsudźili. Za tule naprawu chcedźa nałožić 30 000 eurow. „Po dwójnym njewuspěšnym wobdźělenju na wupisanjomaj wo nakup tajkeho jězdźidła su rozsudźili, so za trjebanym awtom rozhladować“, rozłožuje wjesnjanosta Tomaš Čornak. Tajke namakali su w Urbachu njedaloko Nordhausena pola předewzaća Merkel, hdźež tajke jězdźidła twarja. Tam chcedźa na wozydle trěbne reparatury wukonjeć. Za šěsć njedźelow, tak so čłonojo Njebjelčanskeje wohnjoweje wobory nadźijeja, móža techniku wužiwać.
slv_Latn szl_Latn